Dăncilă recunoaște că a mers cu elicopterul în turneul electoral din Moldova, singura regiune fără autostrăzi: E un elicopter plătit de PSD

Premierul Viorica Dăncilă a recunoscut vineri că s-a deplasat în turneul din Moldova cu un elicopter închiriat de PSD. Într-o conferință de presă la Iași, unde a venit din Suceava, Dăncilă a spus că e prima dată când vine cu elicopterul.

Informația inițială a fost publicată de StiriSuceava, care a prezentat și fotografii.

”E la latitudinea partidului ce mijloace are ca să-și poată face campania. Nu folosim bani publici. Cred că e dreptul partidului să ia decizii, mai ales când timpul nu permite să ajungi rapid în locuri mai îndepărtate”, a spus Dăncilă.

Reamintim că Moldova este singura regiune istorică fără o autostradă, iar mișcările civice din Iași care protestează împotriva pasivității PSD s-au întețit în ultimii trei ani.

Miercuri și joi, Dăncilă s-a aflat în județul Suceava unde a participat la o ședință de partid la Fălticeni și a făcut băi de mulțime la pelerinajele de la Putna și Cacica, iar vineri premierul a plecat cu elicopterul spre Iași, unde are evenimente electorale.

Ministrul Transporturilor, Răzvan Cuc, a anunțat tot vineri că autostrada Marii Uniri, care face legătura între Târgu Mureş şi Iaşi, va fi declarată obiectiv de importanţă naţională. Declaraţia a fost făcută la finalul unei întrevederi pe care reprezentanţii asociaţiilor ce militează pentru autostrada A 8 au avut-o, la Iaşi, cu premierul Viorica Dăncilă şi ministrul Transporturilor, Răzvan Cuc.

Foto: ȘtiriSuceava.net